Un șofer a rămas blocat pe șinele de tramvai într-un sens giratoriu din Timișoara, fiind astfel prins de polițiștii care-l urmăreau pentru că a făcut plinul la mașină dar nu a mai plătit carburantul.

Potrivit polițiștilor citați de Mediafax, marți dimineață a avut loc un accident în sensul giratoriu de pe Calea Buziașului din Timișoara, în urma căruia un șofer a pierdut controlul volanului, mașina pătrunzând pe liniile de tramvai, unde a rămas blocată.

La fața locului au fost chemați pompierii, care au reușit să ridice mașina de pe liniile de tramvai.

Polițiștii spun că șoferul fugea de angajații unei benzinării din apropiere unde tocmai făcuse plinul mașinii fără să plătească, unul dintre angajați pornind în urmărirea acestuia cu un alt autoturism.

Totodată, polițiștii au constatat că autoturismul implicat în accident avea plăcuțe de înmatriculare care aparțineau altei mașini.

Șoferul a fost dus la audieri la sediul Poliției din Timișoara.